383 Vinum

Per vinum quandoque designatur gratia. Nam sicut vinum est pungitiuum, calefactiuum, letificatiuum, sic adueniente gratia pungitur cor ad penitentiam, Psal. [59:5]: *Potasti nos vino compunctionis*.

Item, calefacit per caritatem, Psal. [38:4]: *Concaluit cor meum intra me*.

¶ Tercio, exultat per rem sancti leticiam, Psal. [103:15]: *Vinum lætificet cor hominis*. Nam sicut in malefacto remordet consciencia, ita in <malefacto> [benefacto] generatur leticiam. Vnde Augustinus, in *Enchiridion*, est vera libertas propter recti facti leticiam, sic et pia seruitus propter recepti obedienciam.

¶ Est autem hic sciendum quod vinum bonum corrumpit quatuor: iniquitas vasis, tempestas aeris, concussio fragoris, commixtio liquoris. Ideo Christus seruauit vinum prudenter cum vasis puritate, Tob. 3[:16]: *Mundam servavi animam meam*.

Secundo, diligenter pro aeris qualitate, Prou. 22[:17]: *Appone autem cor* tuum *ad doctrinam meam*, que est tibi.

Tercio, quiete pro concussione soni uel conturbatione, Eccli. 10[:31]: *Fili* mi, *in mansuetudine serva animam tuam*.

Quarto, discrete contra admixtionem mali, Eccli. 37[:9]: *A consiliario* malo *serva animam tuam*. Et Jac. [2:10]:

¶ *Quicumque* offenderit *in uno, factus est omnium reus*. Igitur ad hoc quod vinum sit bonum requiritur quod sit colore decens, sapore recens, spirans odore, iuuans vigore.

De primo, Prou. 23[:31]: *Ne intuearis vinum* cum *flavescit, in vitro*.

¶ De secundo, Can. 1[:1, 3]: *Meliora sunt ubera tua vino* … *curremus in odorem [unguentorum tuorum]*.

De tercio, Num. 28[:14]: *[Libamenta] vini fundenda sunt victimas*.

De quarto, [1] Esdre 3[:10]: Forte *est vinum.* Et Eccli. 31[:35]: *Vinum in jucunditatem creatum est, ab initio [et] non in ebrietatem*. Psal. [103:15]: *Vinum lætificet cor hominis*. Et Prou. [31:6]: *Date vinum his qui amaro sunt animo*.

Item, vinum in tabernis suis diabolus inuidus Deus. Quorum primum est infectum. Secundum suspectum. Tercium electum. Diabolus in taberna sua triplex vinum exponit.

Primo, vinum suggestionis oblate quod vendit ex colore quia sub specie vini propinat venenum. Nam omne quod lucet non est aurum, Prou. 23[:31]: *Ne intuearis vinum quando flavescit in vitro color ejus: ingreditur enim blande*, etc.

Secundo, vinum dilectionis assumpte quod decipit ex sapore quando consentitur temptacioni propter dilectacionem, sicut auis capitur in laqueo propter granum, Prou. 21[:17]: *Qui amat vinum et pinguia non ditabitur*. Et Ysai. 5[:22]: *Væ qui potentes estis ad bibendum vinum*, etc.

Tercio, vinum male dampnosis quod perimit ex vigore, quia tam forte est quod seniles potant occidit eternaliter, Amos 2[:8]: Dabunt *vinum damnatorum in domo*. Et Deut. 32[:33]: *Fel draconum vinum eorum, et venenum aspidum [insanabile]*.

Item, mundus in taberna sua exponit triplex vinum.

Quorum primum est vanitatis in honoribus, [1] Esdr. 3[:18]: O *viri*, quantum *praevalet vinum* hiis *qui bibunt illud*, etc. Ad litteram, sicut ebrius dedignatur habere dominium uel magistrum uel paupertatem, ita superbus, Psal. [68:13]: *Adversum me loquebantur qui sedebant in porta, et in me psallebant qui bibebant vinum*.

Secundum, vinum mundi est voluptatis in deliciis, Eph. 5[:18]: *Nolite inebriari vino, in quo est luxuria*. <Est> [Et] Venus in vinis, ignis in igne <cinis> [fuit], Eccli. 19[:2]: *Vinum et mulieres apostatare faciunt sapientes*.

¶ Tercium, vinum mundi est falsitas in diuiciis quia promittit /f. 120va/ prosperitatem et concludit aduersitatem. Ebrii se reputant aliis diciores et tuciores, sed quando vinum est degestum, tunc dicunt aliud, Haba. 2[:5]: *Quomodo vinum decipit potantem, sic erit vir superbus*.

Item, Deus in taberna sua exponit triplex vinum. Quorum primum est contricionis quod sanat peccatum proprium, et est quasi pressatum et asperum et durum ad bibendum, Psal. [59:5]: *Ostendisti populo tuo dura; potasti nos vino compunctionis.*

Secundum vinum est compassionis quod sanat maculum alienum quod est quasi vinum mixtum ex propria misericordia et miseria aliena, Luc. 10[:34] infudit Samaritanus vinum et olelum.

Tercium, est vinum deuocionis quod letificat Deum et est suauissimum propter internam dulcedinem, Can. 5[:1]: *Bibi vinum meum cum lacte [meo]*. In Eccli. 40[:20]: *Vinum et musica laetificant cor* hominis.

Tercium, vinum est sapientie salutaris quod non debilitat sed fortificat visum. Est enim forte, maturum, et clarum, Zach. 9[:17]: *Quid bonum et quid pulchrum frumentum electorum, et vinum germinans virgines*? Materiale vinum corrumpit virgines, sed illud spirituale germinat, sed multi sunt qui illud vinum adaquant adulando aut nimis rigide prediendo, Ysai. 1[:22]: *Vinum tuum mistum est aqua*. Et hii mutant vinum in aqua.

Tercium, vinum est eterne beatitudinis quod purgat omnem miseriam et est sapidissimum. Paulus Apostolus solus illud gustauit et non solum posuit capicium ad illud, sed et caput impugnorauit, Ysai. 55[:1]: *Venite et emite absque argento et absque ulla commutatione*. Quia sufficit bona voluntas ei qui plus non habet nec potest. Vinum est gaudium, lac est gaudium de humanitate, Esth. 1[:7]: *Vinum quoque*, et *magnificentia regia dignum erat, abundans, et præcipuum ponebatur*.